На 30 май 1916 г. „Инвинсибъл“ под флага на Худ, в състава на 3-та ескадра линейни крайцери, участва в Ютландското сражение. 3-та ескадра плава заедно с Гранд Флийт, източно на 25 мили от него с курс на югозапад. В 16:00 Джелико изпраща крайцерите на Худ за поддръжка на съединението на Бити, който е преследван от Флота на откритото море. В 17:50 „Инвинсибъл“ и „Инфлексибъл“ откриват огън по откъсналите се напред немски леки крайцери от 2-ра разузнавателна група, сериозно повреждайки „Пилау“ и „Франкфурт“, а „Висбаден“ го лишава от ход. Към 18:21 Худ излиза начело на колоната на съединението на Бити, пред „Лайън“, продължавайки да плава на югозапад.